Warning (album Green Daya)

***Warning*** (stilizovano kao ***WARNING:***) šesti je studijski album američke rok-grupe Green Day. Objavljen je 3. oktobra 2000. pod izdavačkom kućom Reprise Records. Nadovezujući se na svog prethodnika *Nimroda*, izbjegao je poznati zvuk grupe i uključio akustične elemente te pop i folk stilove. Tekstualno, album sadrži optimističnije i inspirativnije teme u odnosu na ranija izdanja. Warning je ujedno i prvi album nakon *Kerplunka* koji nije producirao Rob Cavallo, iako je imao ulogu u njegovoj produkciji i priznat je kao izvršni producent.

Uprkos mješovitim kritikama prema stilskoj promjeni grupe, album je dobio uglavnom pozitivna mišljenja kritičara, koji su pohvalili vokalistu i gitaristu Billieja Joea Armstronga za tekstove pjesama. Iako je dostigao četvrto mjesto na *Billboard 200* u SAD-u, Warning je donio najveći komercijalni pad u karijeri Green Daya te je postao njihov prvi album nakon potpisivanja za Reprise Records koji nije višeplatinasti album. Međutim, mogući razlog toga je to da je album procurio na Napster tri sedmice prije zvaničnog objavljivanja. Album je unatoč tome zlatno certificiran od Udruženja izdavačke industrije Amerike, a od 2012. prodan je u više od 1,2 miliona primjeraka. Širom svijeta prodano je 3,5 miliona primjeraka.

## Pozadina 
Nakon odmora od turneje u cilju promocije četvrtog studijskog albuma Insomniac, Green Day je snimio eksperimentalniji Nimrod. To je bio album koji se upuštao u širok spektar žanrova, uključujući folk, ska i surf-rok, a objavljen je i jedinstveni akustični hit "Good Riddance (Time of Your Life)". Billie Joe Armstrong prisjetio se da ga je stilski odmak pjesme od ranijih albuma grupe zabrinuo: "Bojao sam se šta bi se desilo kad bi se objavila ... jer je to bila jako osjetljiva pjesma".

Grupa je krenula na turneju u cilju promocije *Nimroda*, koja je uglavnom sadržavala intimnije koncerte sa publikom od 1.500 do 3.000 ljudi. Na kraju turneje, grupa je primjetila da se je njena publika promjenila. Pank-rok više nije bio popularan kao prevlađujući mužički žanr jer su nu metal grupe kao što su Korn, Limp Bizkit i Kid Rock bilježili uspjeh. Prema riječima vlasnika Studija 880 Johna Lucaseya, grupa je "definitivno bila na veoma velikoj raskrsnici". Armstrong je slušao album Boba Dylana iz 1965. *Bringing It All Back Home* više puta tokom pisanja *Warninga*, što je imalo veliki utjecaj na muzičko eksperimentiranje i društveno osviještene tekstove na albumu. Tokom tog perioda, članovi grupe su se sastajali pet dana u sedmici, pisali nove pjesme i uvježbavali stare, a bubnjar Tre Cool je rekao: „Vježbali smo, pisali pjesme svirali ih, opet pisali nove pjesme, svirali ih, svirali i svirali... Ljudi misle da se kupamo na Havajima, a mi smo u Oaklandu i sviramo naše pjesme." Album je snimljen u Studiju 880 u Oaklandu. Cool je napisao o radnoj navici grupe u studiju: "Uopšte nismo sprintali. Radimo istim tempom, ali to je prilično brz tempo za snimanje. Brži smo od bilo kojeg drugog benda, skoro. To je ono što mi je rečeno." Green Day je prilikom snimanja albuma nastojao da sastavi solidan spisak pjesama gdje bi "svaka pjesma mogla biti samostalni album".

## Reference 
Kategorija:Albumi Green Daya
Kategorija:Albumi u izdanju Reprise Recordsa
Kategorija:Albumi iz 2000.